BRATISLAVA. Mnohých Bratislavčanov, ktorí v poslednú nedeľu pred Vianocami vyrazili na nákupy, zaskočilo uzatvorenie Nového mosta.
"Most polícia uzatvorila počas dňa až dvakrát, dôvodom bolo odstraňovanie cencúľov z reštaurácie nad ním," povedala bratislavská policajná hovorkyňa Petra Hrášková.
FOTO SME - GABRIEL KUCHTA
Komplikácie neboli
Premávka bola podľa nej vylúčená z oboch smerov. Policajti dopravnej polície uzatvorili vjazd na most zo smerov Petržalka aj Staré Mesto.
Prvýkrát most obojstranne uzatvorili od 10.00 do 11.30, neskôr ho polícia asi na hodinu sprejazdnila. Premávku opäť pozastavili o 12.20 a most bol uzatvorený do 15.00. Odvtedy bol Nový most opäť prejazdný.
Žiadne ďalšie zastavenie premávky na moste sa vraj neplánuje. "Práce boli nateraz skončené," povedala Hrášková. Na otázku SME, či sa v súvislosti s odstraňovaním cencúľov stala nejaká nehoda, Hrášková povedala, že o žiadnej nevie.
Uzatvorenie Nového mosta vraj dopravu v meste neskomplikovalo. Ľuboš Magura, pracovník dispečingu Stella centra, tvrdí, že situácia na cestách v nedeľu okolo obeda bola pokojná a výluka nespôsobila výrazné spomalenie. "Kolóny sa netvorili, neboli hlásené nijaké komplikácie."
FOTO SME - GABRIEL KUCHTA
Zhruba od 15.00 je Nový most opäť prejazdný.
FOTO - ARCHÍV SME
Prasknuté potrubie
Pre odstraňovanie cencúľov bol Nový most uzavretý už v piatok. Vtedy však neboli odstránené všetky, preto práce pokračovali aj v nedeľu.
"V piatok prasklo vodovodné potrubie, ktoré sa vylialo cez spodok reštaurácie na stredovú konzolu a začali sa tam vytvárať cencúle," povedal Karol Domisch z reštaurácie UFO.
Najväčšie a najnebezpečnejšie cencúle, ktoré mohli ohroziť ľudí, odstránili v piatok a dnes sa pokračovalo v ďalšom odstraňovaní. "Bolo to tak naplánované," tvrdí Domisch.